KIRJALLINEN KYSYMYS P-0673/01

esittäjä(t): Antonios Trakatellis (PPE-DE) komissiolle

(26. helmikuuta 2001)

Aihe: Lopullinen päätös Thessalonikin metroa koskevasta kantelusta

Komissio vastasi heinäkuussa 2000 Thessalonikin metroa koskeneeseen kysymykseeni (H-0513/00)(1), että sen yksiköt ovat saattaneet tätä kysymystä koskevan toisen kantelun käsittelyn loppuun ja tutkivat tällä hetkellä sitä, mihin toimiin on ryhdyttävä, ja heinäkuussa vastauksena toiseen kysymykseeni (H-0566/00)(2) se ilmoitti, että se tutkii vielä tarvittavia toimenpiteitä, mitä tulee julkista hankintasopimusta koskeviin eri näkökohtiin. Viimeisessä, joulukuussa 2000 (H-0875/00)(3) antamassaan vastauksessa, se totesi, että se työskentelee niin nopeasti kuin mahdollista, huolellisesti ja tarkasti. Tästä huolimatta se ei kuitenkaan ole antanut päätöstä toisesta kantelusta ja jälleen kerran se on jättänyt selventämättä ja ilmaisematta, mitkä tulevat olemaan sen lopulliset kannat tähän kysymykseen.

Kymmenen kuukautta on kulunut siitä päivämäärästä, jona komissio vastasi minulle, että se on saattanut käsittelynsä loppuun ja oikeusasiamies on jo antanut päätelmänsä, joissa hän syyttää komissiota huonosta hallinnosta ensimmäisen kantelun suhteen: Koska viimeinkin tehdään lopullinen päätös toisesta kantelusta? Mielestäni hahmottumassa on jälleen uusi huonon hallinnon tapaus, koska aikaavievien menettelyjen takia metrohanke on pysähdyksissä, vaikka se on ehdottoman välttämätön kaupungille.

(1) Kirjallinen vastaus 13.6.2000.

(2) Kirjallinen vastaus 5.7.2000.

(3) Suullinen vastaus 13.12.2000.

Frederik Bolkesteinin komission puolesta antama vastaus

(6. huhtikuuta 2001)

Komissio totesi vastauksessaan arvoisan parlamentin jäsenen joulukuun 2000 istuntojakson kyselytunnilla esittämään suulliseen kysymykseen H-0875/00, että Thessalonikin metron rakentamista ja hyödyntämistä koskevasta käyttöoikeussopimuksesta tehty toinen kantelu sisältää väitteitä yhteisön valtiontukisääntöjen ja julkisista hankinnoista annettujen säännösten rikkomisesta.

Lisäksi todettiin, että koska Kreikan hallitus ei näytä päässeen sopimukseen käyttöoikeussopimuksen saajan kanssa kaikista hankkeen rahoitusta koskevista ehdoista, komissio ei ole tähän mennessä saanut EY:n perustamissopimuksen 88 artiklan 3 kohdan (ent. 93 artiklan) mukaisesti annettavaa ilmoitusta. Koska tilanne ei ole tällä välin muuttunut, komissio ei edelleenkään pysty tarkastelemaan kaikkia tapaukseen liittyviä seikkoja eikä antamaan lopullista ratkaisua kantelusta. Komission käytettävissä olevien tietojen mukaan Kreikan hallituksen lopullista päätöstä uuden rahoitussuunnitelman hyväksymisestä ei ole vielä tehty. Lisäksi tammikuussa 2001 Kreikan viranomaiset ovat ottaneet yhteyttä komissioon sen vuoksi, että asianomaista käyttöoikeussopimusta saatetaan muuttaa käyttöoikeussopimuksen saajan kanssa käytävien neuvottelujen tuloksena. Näin ollen ei ole syytä tehdä hätiköityjä päätelmiä sellaisten tietojen perusteella, jotka vaikuttavat tapauksen kaikkiin osatekijöihin ja joita todennäköisesti muutetaan lähiaikoina.

Komission tehtävänä on analysoida tarkasti kaikki kyseiset tekijät ja ottaa ne huomioon. Ennen päätöksen tekemistä aiheesta komissiolla on oltava mahdollisuus muodostaa lopullinen kanta kaikista tapaukseen liittyvistä oikeudellisista seikoista.

Oikeusasiamiehen tuoreen raportin mukaan, johon parlamentin jäsen viittaa, komissiossa ei havaittu hallinnollisia epäkohtia aikataulujen noudattamisessa, vaan raportissa päinvastoin todetaan, että kyseiset menettelyt vievät väistämättä paljon aikaa.